**EWOBOX – interview s užívateľom**

*Zdroj: Enviromagazín č. 3/2020, aktualizované 24. 8. 2020.*

Portál environmentálnej výchovy EWOBOX plní svoj hlavný cieľ zhromažďovať a zdieľať informácie z oblasti environmentálnej výchovy, vzdelávania a osvety už niekoľko mesiacov. Mnohí už stihli vyskúšať jeho služby a pre tých, ktorí sa na to ešte len chystajú alebo sa s ním chcú zoznámiť bližšie, pokračujeme v jeho predstavovaní prostredníctvom interview na diaľku. Po úvodných informáciách o vzniku EWOBOXu, jeho význame a víziách sa v tomto čísle zameriame na jeho používateľa a na to, čo by ho mohlo zaujímať.

**Prečo mám kliknúť na EWOBOX?**

Či už si žiak, študent, rodič, učiteľ, pracovník EV, úradník, odborník, dôchodca, alebo len človek s environmentálnym cítením, na EWOBOXe nájdeš informácie, ktoré ťa potešia, poučia alebo povzbudia. A to všetko cez tvoju optiku nazerania na svet. Vysvetlíme prečo. Našou snahou je postupne prepojiť organizácie a ľudí pôsobiacich v oblasti environmentálnej výchovy (EV) naprieč Slovenskom, a to formou zdieľania edukatívnych a užitočných environmentálnych informácií práve prostredníctvom EWOBOXu. Tieto informácie sa na portáli triedia pomocou unikátneho súboru kľúčových slov, vďaka ktorému si jednoducho nájdeš to, čo práve hľadáš a čo ťa zaujíma. EV tak môže byť adresnejšia, jedinečná a individuálna pre každého používateľa.

**Čo získam registráciou?**

Na to, aby si z EWOBOXu čerpal informácie, nemusíš byť jeho registrovaným užívateľom. Registráciou si však môžeš zabezpečiť automatický prísun informácií z portálu podľa vlastných nastavení a záujmov.

Na základe profilu užívateľa, rozlišujeme tieto **druhy používateľov EWOBOXu**:

**Návštevník** – je ním ktokoľvek, kto si prehliada stránky EWOBOXu. Je anonymnou súčasťou širšieho publika a pasívnym prijímateľom informácií.

**Začiatočník** – rýchlou registráciou na www.ewobox.sk vystupuje z anonymity. Ďalej boxuje pod svojou značkou (menom) a podľa vlastných preferencií. Môže si nastaviť oblasti svojho záujmu a zasielanie vybraných informácií priamo do tvojej e-mailovej schránky. Stále však zostáva pasívnym užívateľom.

**Skúsený** – pridaním ďalších informácií o sebe a svojej tváre (fotky alebo ikony) sa mu otvára možnosť aktívne tvoriť obsah portálu – pridávať články, udalosti, výzvy a zdroje informácií.

**Profesionál** – pripája sa pod organizáciou/školou, v ktorej aktuálne pôsobí. Pri „ewoboxovaní“ môže používať všetky nástroje aktívneho používateľa a tvoriť envirovýchovný profil organizácie/školy, prezentovať jej aktivity a činnosť, prepojiť ich stránku s EWOBOXom atď. Zároveň podporuje vzájomnú výmenu informácií, prispieva do databázy kontaktov a údajov o EV.

**Aké pravidlá má EWOBOX?**

„Ewoboxovať“ môžeš anonymne, jednotlivo, pod organizáciou, aktívne alebo pasívne. Je na tebe, ktorou cestou sa vyberieš. Na všetkých cestách sa však musíš riadiť pravidlami. Našťastie v EWOBOXe sú len tri pravidlá a slúžia hlavne na to, aby sa všetkým používateľom „cestovalo“ pohodlne a bezpečne. Ide o tieto pravidlá:

1. **Rovnováha**. Udržuj rovnováhu a daj do EWOBOXu toľko, koľko si z neho zoberieš. Lebo čím viac dáš, tým viac dostaneš.
2. **Otvorenosť**. EWOBOX vnímaj ako neobmedzený priestor pre všetky pohľady, témy a názory, pretože environmentálna výchova sa nedá zaškatuľkovať ani zavrieť do boxu.
3. **Slušnosť**. EWOBOXuj vždy férovo a dodržiavaj etický kódex a zásady slušného správania.

V ďalšej časti sa v interview na diaľku porozprávame s pracovníkom EV pôsobiacim pod organizáciou. V prípade zvedavých otázok sme vám k dispozícii na adrese info@ewobox.sk.

EWOBOX sa realizuje vďaka podpore a spolupráci zhruba dvadsiatky štátnych a mimovládnych organizácií pôsobiacich v EV

**Text**: tím tvorcov EWOBOXu